西堂
作者：孔平仲
朝代：宋

paragraphs: 我置一榻在西堂，南風北風俱得凉。
軒窗開闢無壅塞，枕簟照映生輝光。
前有秋花鬧如錦，乘時吐秀爭煌煌。
堂前堂後種植滿，坦腹轉側各相望。
初開半落皆有意，牽動幽興何其長。
彌天好夢誰喚覺，林間鳥舌弄絲簧。
賤官固冗亦偷暇，一室甚卑堪退藏。
吾心與世久契闊，萬事本無非故忘。